Kempton sonder krag: Dink maar aan plan B | Netwerk24
Kempton sonder krag: Dink maar aan plan B
Deur Jana Marx 12 Junie 2019 10:57
Inwoners van Kempton Park wat nou al die vyfde oggend sonder krag wakker geword het, moet maar ’n plan B bedink.
Die Ekurhuleni-metroraad het Woensdagoggend gesê een van die nuut geïnstalleerde panele het die isolasietoets gefaal, so daar gaan beslis nog nie elektrisiteitsvoorsiening wees nie.
Dit volg nadat die Glen Marais-kragsentrale Saterdag ontplof het en al die panele uitgebrand het. ’n Groot deel van Kempton Park sit sedertdien sonder elektrisiteit.
Luidens ’n Facebook-inskrywing deur die metro is die vervaardiger van die panele tans op die toneel om die tegniese span by te staan. Die res van die herstelde panele word glo ook nou getoets.
Themba Gadebe, metrowoordvoerder, wou by navraag nie weer ’n tyd vasmaak wanneer daar weer krag gaan wees nie, omdat hulle reeds nie by vorige spertye (Dinsdag 18:00 en toe 22:00) kon hou nie.
“Ons het verneem dat die krag môre deur die dag weer aangeskakel sal word. Ek wil vra dat inwoners ons sal bystaan en, wanneer die krag aangeskakel word, nie al hul elektriese toestelle gelyk sal aanskakel nie.”
Hy verduidelik dat dit weer kan maak dat die kragsentrale ingee onder die groot druk.
By navraag oor waarom die metroraad nie ’n tussentydse plan maak en ’n substasie huur, soos in die verlede al in Johannesburg gebeur het nie, het Gadebe gesê die gebied wat van krag voorsien moet word, is te groot vir ’n huurstasie.
Meer oor: Kempton Park | Kragonderbreking | Kragstasie
Kempton Park: Metro onseker wanneer toevoer herstel sal word
Krag geleidelik in Kempton Park herstel